ፕሬዚዳንት አልሲሲ ግብጽ በደቡብ ሱዳን የሰላም ጥረት ላይ እገዛ እንደምታደርግ አስታወቁ
የግብጹ ፕሬዚዳንት አብዱል ፈታህ አልሲሲ በደቡብ ሱዳን ሰላምን ለማምጣት እየተደረገ ያለውን ጥረት ለማገዝ ሀገራቸው ግብጽ የበኩሏን አስተዋፅኦ ለማበርከት ዝግጁ መሆኗን አስታውቀዋል፡፡ፕሬዚዳንቱ ይህንን ያሉት የደቡብ ሱዳን አቻቸው ፕሬዚዳንት ሳልቫ ኪር በልዩ መልዕክተኛቸው በኩል የላኩትን ደብዳቤ በተቀበሉበት ወቅት ነው፡፡ፕሬዚዳንት አብደል ፋታህ አልሲሲ በደቡብ ሱዳን ውስጥ ሰላምና ደህንነት እንዲረጋገጥ የሚደረጉ  ጥረቶችን በሙሉ ለመደገፍ ሀገራቸው ዝግጁ መሆኗን  በቃል አቀባያቸው በኩል ገልጸዋል፡፡ፕሬዚዳንቱ ይህንን አስተያየት የሰጡት የደቡብ ሱዳኑ አቻቸው ፕሬዝዳንት ሳልቫ ኪር ልዩ መልዕክተኛቸው ማያክ ዴንግ ደቡብ ሱዳን ከካይሮ ጋር ያላትን የሁለትዮሽ ግንኙነት ለማጠናከር መፈለጓን የሚገልጽ ደብዳቤ በተቀበሉበት ወቅት ነው፡፡  ፕሬዚዳንት አልሲሲ በውይይቱ ወቅት ሁለቱ ሀገራት ያላቸውን የሁለትዮሽ ግንኙነት ማጠናከር መስማማታቸውና በደቡብ ሱዳን ሰላምና መረጋጋትን ለማምጣት ሀገራቸው  አስፈላጊውን ድጋፍ ሁሉ ለማድረግ ዝግጁ ስለመሆኗ ተናግረዋል ነው ያሉት የግብጽ ፕሬዚዳንታዊው ቃል አቀባይ ባሰም ራዲ በመግለጫቸው፡፡    አልሲሲ እና ዴንግ  በውይይታቸው ወቅት በደቡብ ሱዳን ያለውን ወቅታዊ የፖለቲካ ለውጥ በተመለከተና በአገሪቱ ደህንነት እና መረጋጋት ለማምጣት እየተደረገ ያለውን ጥረት ገምግመዋል ነው የተባለው፡፡.ማይክ ዴንግ በበኩላቸው ሁለቱ ሀገራት የቆየ ታሪካዊ ግንኙነት እንዳላቸው በመግለጽ ግብጽ በደቡብ ሱዳን ዘላቂ ሰላም እንዲሰፍን የበኩሏን አስተዋጾኦ ለማበርከት ያሳየችውን ተነሳሽነት አድንቀዋል ፡፡ደቡብ ሱዳን ከሱዳን በፈረንጆቹ የዘመን ቀመር 2011 ነጻነቷን አግኝታለች። ከዚያን ጊዜ ጀምሮ ሁለቱ ጎረቤቶች ባልተከለሉ ድንበሮች፤በነዳጅ ሀብቷ በምትታወቀው አቢዬ ግዛትና አንዱ ሀገር የአንዱን ሀገር አማጺያን ይደግፋል በሚል እንደሚካሰሱ ይነገራል፡፡ደቡብ ሱዳን ፕሬዚዳንቷ ሳልቫኪር በጊዜው ምክትላቸው የነበሩትን ሬክ ማቻርን ከስልጣናቸው ካስወገዱበት ከፈረንጆቹ 2013 ወዲህ የሁለቱም ወገን ደጋፊዎች በሆኑት ዲንካና ኑዌር ጎሳዎች መካከል በተነሳው የእርስ በእርስ ጦርነት ሀገሪቱ እየታመሰች ትገኛለች፡፡በእርስ በእርስ ጦርነቱ ደግሞ በሀገሪቱ ከሚገኙት 7 ነጥብ 5 ሚሊየን ህዝቦች መካከል አንድ ሶስተኛ የሚጠጉት ከቀያቸው ለመፈናቀል እየተሰደዱ መሆኑ  ተገልጿል፡፡  ሬክ ማቻር ጁባ ውስጥ የተከሰተውን ኃይለኛ ውጊያ ተከትሎ እንደ አውሮፓውያኑ አቆጣጠር 2016 ወደ ዴሞክራቲክ ኮንጎ  መሰደዳቸውን ሽንዋ ዘግቧል::ባለፈው ግንቦት ወር ላይ የሱዳኑ ፕሬዚዳንት ኦማር ሀሰን አልበሽር ደቡብ ሱዳንና ግብጽን በዳርፉር የሚገኙ አማጺያንን ይደግፋሉ በሚል መክሰሳቸው ይታወቃል፡፡ ይሁንና ሁለቱም ሀገራት ክሱን ማስተባበላቸው አይዘነጋም፡፡ከጥቂት ቆይታ በኋላ ህዳር ወር ላይ ካይሮ የውህደት አዋጅ የሚል ስያሜ የተሰጠውንና በደቡብ ሱዳን ገዥ ፓርቲና በተቃዋሚው ፓርቲ መካከል የተደረገውን ስምምነት ማስተናገዷ የሚታወስ  ነው ።ይህ አዋጅ በደቡብ ሱዳን ሰላምን ለማምጣት እየተደረገ ያለው ጥረት ላይ ከፍተኛ አስተዋጽኦ እንዳደረገ ይነገራል፡፡( ምንጭ:ሽንዋናሚድል ኢስት ሞኒተር)    